ইত্যবসরে তালাল আসাদের আরো দুইখানি প্রবন্ধ সংকলন – একটার নাম ‘ধর্মের কুলজি’, অন্যটা ‘দুনিয়াদারির রূপজগৎ’ – বাজারে উঠিয়াছে। (আসাদ ১৯৯৩; আসাদ ২০০৩) এইগুলির কোনটাই গড়পড়তা অধ্যাপকের পুতিগন্ধমাখা চাকরিচৌকি বা জারিজুরি লেখা নহে। একটা উদাহরণ দিলেই বোঝা যাইবে তালাল আসাদ এমনকি নোম চমস্কি কিম্বা এডোয়ার্ড সায়িদের মতন লিবারেলও নহেন। ‘ধর্মের কুলজি’ গ্রন্থের এক প্রবন্ধে তিনি অতি দক্ষতার সহিত সালমান রুশদির ‘শয়তানি পদাবলি’র পিছনে ব্রিটিশ লিবারেল মহলের সমর্থন যে বহুল পরিমাণে ছদ্মবেশী এসলামবিরোধী জঙ্গিবাদের আর মধ্যযুগীয় ধর্মযোদ্ধা মানসিকতার ফসল ছিল তাহা তুলিয়া ধরিয়াছেন।